Fransman mor ook oor SA spanne in EuropaMorgan Parra is skepties oor Suid-Afrikaanse spanne in Europa. Foto: Thierry Zoccolan/AFP. Morgan Parra, die Franse skrumskakel met meer as 70 internasionale toetse agter sy naam, is ook maar bra skepties oor die deelname van Suid-Afrikaanse spanne in Europese rugbykompetisies. “Ek gaan eerlik wees – dit gaan ’n wonderlike ervaring vir die spelers wees om teen Suid-Afrikaanse teenstanders te speel – maar kan ’n mens dan nog van die Kampioenebeker praat? Dit was voorheen ’n Europese kompetisie wat gelaai was met geskiedenis en tradisie; nou is ek nie meer so seker nie,” het die Stade Français-speler gesê. Die Stormers, Bulls en Sharks sal binnekort hul Europese avontuur in die Kampioenebeker voortsit, terwyl die Lions en Cheetahs deel van die Uitdaagbeker sal wees. “Ek het niks teen spanne uit die Suidelike Halfrond nie, maar ons speel nie meer in ’n Europese toernooi nie. Kom ons noem dit dan eerder iets anders want volgens my bestaan Kampioenebeker nie meer in sy suiwerste vorm nie. In my oë behoort Suid-Afrikaanse spanne nie in hierdie kompetisie te speel nie.” Vroeër het Stuart Barnes – die voormalige Engeland-losskakel – in sy The Times-rubriek ook sy mond oor die onderwerp uitgespoel. Die Stormers het die Bulls in die eindstryd van die Verenigde Rugbykampioenskap geklop. Foto: GB Jordaan. “Daar gaan nou drie Suid-Afrikaanse spanne in ’n toernooi speel wat veronderstel is om die beste span in Europa te bepaal,” het hy geskryf. Volgens Barnes is “verwronge” dalk die beste woord om dié stand van sake te beskryf; so amper asof Kaizer Chiefs nou saam met Manchester United en Barcelona in aksie is. “Die Europese Kampioenebeker is geskiedenis. Die krag van die Heineken-beker het in die vurige wedywering tussen klubs, provinsies en lande gelê. Dit is ’n geleentheid vir ondersteuners om hul spanne na ander lande te volg. Gaan dieselfde aantal toeskouers die tog van Limerick na Pretoria aanpak?” Tog was Anthony Lepage, uitvoerende hoof van European Professional Club Rugby (EPCR), opgewonde oor die Suid-Afrikaners se insluiting. “Die kompetisies kan nou nuwe hoogtes bereik met die beste spanne uit Suid-Afrika wat skouers met die beste uit Engeland en Frankryk skuur.”